Aðalmeðferð hófst í Landsrétti í morgun í síðasta hrunsmálinu.
Þrír af æðstu stjórnendum Kaupþings voru ákærðir vegna lánveitinga til vildarviðskiptavina bankans skömmu fyrir hrunið. Brynjólfur Þór Guðmundsson er í Landsrétti.
Hér í Landsrétti er haldið áfram sögu sem hófst sumarið 2008, skömmu fyrir hrun. Einni heimskreppu og heimsfaraldri síðar erum við stödd í dómsal, enn eina ferðina. Hreiðar Már Sigurðsson, Sigurður Einarsson og Magnús Guðmundsson eru ákærðir fyrir umboðssvik vegna lánveitinga til aflandsfélaga Ólafs Ólafssonar, Kevins Stanfords og fleiri vildarviðskiptavina Kaupþings skömmu fyrir hrun. Féð var notað til flókinna viðskipta með skuldatryggingar á Kaupþing í von um að álagið lækkaði. Sakborningar voru sýknaðir í héraði þar sem dómstóllinn sagði ekki sýnt fram á að stjórnendurnir þrír hefðu misnotað aðstöðu sína sér til ávinnings.
Þetta er síðasta hrunmálið sem er í gangi, ef undan eru skilin þau sem rekin verða á grundvelli endurupptöku, og reyndar það stærsta þegar litið er til fjárhæðanna sem koma við sögu, rúmlega 500 milljóna dollar.
Aðalmeðferðin stendur í þrjá daga í Landsrétti. Morguninn fór í upptökur af vitnaskýrslu Hreiðars Más í héraði en hvorki hann né saksóknari töldu þörf á viðbótar vitnaskýrslu Hreiðars í dag. Hreiðar áskildi sér þó rétt til að ávarpa dóminn í lokin.
Fyrsta úrlausnarefni dagsins var þó að finna út úr því hvaða reglur giltu um grímunotkun enda falla dómstólar ekki undir sóttvarnaráðstafanir. Þegar forseti dómsins kvað upp úr að fólki væri í sjálfsvald sett hvort það væri með grímu eða ekki hurfu grímurnar fljótlega úr dómsal. Við verðum hins vegar áfram og segjum fréttir af því sem kemur fram við réttarhöldin.